**Vardarbībai un vardarbības riskam pakļauto personu**

**aizsardzības likums**

**I nodaļa**

**Vispārīgie noteikumi**

**1.pants. Likumā lietotie termini**

Likumā ir lietoti šādi termini:

1) **vardarbība** – darbība vai bezdarbība, kas vērsta uz fizisku, psihisku vai psiholoģisku ciešanu nodarīšanu personai vai kaitējuma radīšanu personas dzīvībai, fiziskajai vai psihiskajai veselībai, dzimumneaizskaramībai, brīvībai, tai skaitā, vardarbīga kontrole, kas ir tāda darbība vai darbību kopums, kas ietver aizskaršanu, seksuālu piespiešanu, draudus, pazemošanu, iebiedēšanu vai citas vardarbīgas darbības, kuru mērķis ir kaitēt, sodīt vai iebiedēt personu;

2) **vardarbība starp tuvām personām** – vardarbība starp laulātajiem vai bijušajiem laulātajiem; personām, starp kurām pastāv bērnu un vecāku attiecības, pastāv vai ir pastāvējušas aizbildnības vai citas ārpusģimenes aprūpes attiecības; personām, starp kurām pastāv radniecības vai svainības attiecības; personām, kas dzīvo vai dzīvojušas vienā mājsaimniecībā; personām, kurām ir vai ir gaidāms kopīgs bērns, neatkarīgi no tā, vai šīs personas kādreiz bijušas laulībā vai kādreiz dzīvojušas kopā; personām, starp kurām pastāv vai ir pastāvējušas tuvas personiskās vai intīmas attiecības.

3) **vardarbības risks** – faktoru kopums, kas norāda uz iespējamību, ka nākotnē tiks vai var tikt izdarīta vardarbība;

4) **krīzes situācija –** tāda situācija, kurā nepieciešama nekavējoša iejaukšanās un īpaša, vienlaicīga vairāku institūciju sadarbība;

5) **sarežģīts gadījums –** tāds gadījums, kuru nav izdevies atrisināt ilgstošā laika posmā un kura risināšanai nepieciešama īpaša, vairāku institūciju savstarpēja sadarbība;

6) **starpinstitūciju sanāksme –** pašvaldības ietvaros jau izveidota vai jaunveidojamapašvaldības sociālā dienesta, bāriņtiesas, Valsts probācijas dienesta, Valsts policijas, un citu valsts un pašvaldības institūciju, ārstniecības personu, kā arī nevalstisko organizāciju, savstarpējās sadarbības platforma ar mērķi izstrādāt koordinētas starpinstitucionālās sadarbības mehānismu vardarbības, tai skaitā vardarbības starp tuvām personām, un vardarbības risku novēršanai, un no vardarbības cietušo vai vardarbības riskam pakļauto personu aizsardzībai un atbalstam.

**2.pants.** **Likuma mērķis un darbības joma**

Šā likuma mērķis ir izveidot vienotu un visaptverošu iesaistīto valsts un pašvaldības institūciju, un nevalstisko organizāciju sadarbības sistēmu, lai nodrošinātu visas sabiedrības vai atsevišķu tās indivīdu aizsardzību pret vardarbību, tai skaitā vardarbību starp tuvām personām, un novērstu vardarbības riskus.

**3.pants.** **Likuma subjekti**

Likuma subjekti ir jebkuras fiziskas personas, kuras cietušas no vardarbības, tai skaitā vardarbību starp tuvām personām, vai ir pakļautas vardarbības riskam, un kuras piekritušas starpinstitūciju sanāksmes iesaistei un individuālā koordinētās rīcības plāna aizsardzībai pret vardarbību un vardarbības risku novēršanai izstrādei.

**4.pants. Likuma uzdevumi**

Vardarbībai un vardarbības riskam pakļauto personu aizsardzības likuma uzdevumi ir:

1. izveidot, ja tāda nav, vai pilnveidot jau esošo koordinētās starpinstitucionālās sadarbības mehānismu katras pašvaldības ietvaros vardarbības, tai skaitā vardarbības starp tuvām personām, un vardarbības risku novēršanai;
2. noteikt kārtību, kādā valsts un pašvaldību institūcijas un nevalstiskās organizācijas veic savstarpējās sadarbības izvērtējumu attiecīgās pašvaldības teritorijā vardarbības, tai skaitā vardarbības starp tuvām personām, un vardarbības risku novēršanai, un izveido visaptverošu mehānismu iesaistīto institūciju koordinētas starpinstitucionālās sadarbības veicināšanai un uzlabošanai;
3. noteikt kārtību, kādā starpinstitūciju sanāksmē izskata individuālus gadījumus un izstrādā koordinētas rīcības plānu personas, kura cietusi no vardarbības, tai skaitā vardarbības starp tuvām personām, vai pakļauta vardarbības riskam, aizsardzībai un atbalstam.

**5.pants. Sadarbības princips**

(1) Valsts un pašvaldību institūcijas, ārstniecības personas, nevalstiskās organizācijas, kā arī persona, kura cietusi no vardarbības vai ir pakļautas vardarbības riskam, savstarpēji sadarbojas nolūkā optimāli un atbilstoši vienotai politikai izmantot valsts, pašvaldības un nevalstisko organizāciju resursus vardarbības un vardarbības risku novēršanai un atbalsta sniegšanai no vardarbības cietušajai vai vardarbības riskam pakļautajai personai.

(2) Īstenojot sadarbību, visas iesaistītās institūcijas un personas nodrošina personas, kura cietusi no vardarbības, tai skaitā vardarbības starp tuvām personām, vai pakļauta vardarbības riskam, pamattiesības uz privātumu un konfidencialitāti, un ievēro Fizisko personu datu aizsardzības likuma prasības.

**6.pants. Brīvprātības princips**

(1) Individuālus gadījumus par personām, kuras cietušas no vardarbības, tai skaitā vardarbības starp tuvām personām, vai ir pakļautas vardarbības riskam, starpinstitūciju sanāksmē var izskatīt tikai tad, ja persona tam ir piekritusi.

 (2) Gadījumos, kad ar personu, kura cietusi no vardarbības, tai skaitā vardarbības starp tuvām personām, vai ir pakļauta vardarbības riskam, kopā dzīvo nepilngadīgs bērns, tās piekrišana jautājuma izskatīšanai starpinstitūciju sanāksmē nav nepieciešama.

**II nodaļa**

**Sadarbības vispārīgie noteikumi**

**7.pants. Starpinstitūciju sanāksme**

(1) Lai sasniegtu šā likuma mērķi, pašvaldības ietvaros izveido koordinētu starpinstitucionālās sadarbības mehānismu un organizē starpinstitūciju sanāksmes.

(2) Pašvaldība var izmantot tās ietvaros jau esošus starpinstitucionālās sadarbības mehānismus, nodrošinot, ka, izskatot jautājumus, kas saistīti ar vardarbību vai vardarbības risku, starpinstitūciju sanāksmē tiek pieaicinātas un pārstāvētas šā likuma 8.pantā minētās institūcijas.

(3) Pašvaldība starpinstitūciju sanāksmes var organizēt atbilstoši tās sadalījumam administratīvi teritoriālajās vienībās.

**8.pants. Starpinstitūciju sanāksmes dalībnieki**

(1) Starpinstitūciju sanāksmē piedalās:

1) pašvaldības sociālā dienesta pārstāvis;

2) pašvaldības policijas pārstāvis – pašvaldībās, kuru teritorijās darbojas pašvaldības policija;

3) bāriņtiesas pārstāvis;

4) Valsts policijas pārstāvis;

5) Valsts probācijas dienesta pārstāvis – pašvaldībās, kuru teritorijās atrodas Valsts probācijas dienesta teritoriālā struktūrvienība;

6) ārstniecības persona, ja iespējams, ģimenes ārsts;

7) tādas nevalstiskās organizācijas pārstāvis, kura nodarbojas ar personu, kas cietušas no vardarbības, interešu un tiesību aizstāvību – pašvaldībās, kuru teritorijās darbojas šāda nevalstiskā organizācija.

(2) Nepieciešamības gadījumā starpinstitūciju sanāksmē var pieaicināt arī citas personas, kuru zināšanas, to rīcībā esošā informācija un citi apstākļi varētu būt būtiski starpinstitūciju sanāksmes darbā.

**9.pants. Starpinstitūciju sanāksmju organizēšanas pamatnoteikumi**

 (1) Starpinstitūciju sanāksmes darbu organizē un starpinstitūciju sanāksmes vada pašvaldības nozīmēta amatpersona. Starpinstitūciju sanāksmes organizētājs nodrošina starpinstitūciju sanāksmes protokolēšanu. Protokolā iekļauj:

1) informāciju par starpinstitūciju sanāksmi (datums, vieta, sanāksmes laiks, sanāksmes vadītājs, protokolētājs);

2) informāciju par starpinstitūciju sanāksmes dalībniekiem (vārds, uzvārds, amats, kontaktinformācija);

3) informāciju par iesaistīto personu – personu, kas cietusi no vardarbības vai pakļauta vardarbības riskam (vārds, uzvārds, personas kods, kontaktinformācija);

4) informāciju par to, vai jautājums starpinstitūciju sanāksmē tiek izskatīts pirmo reizi vai atkārtoti;

5) starpinstitūciju sanāksmes darba kārtību;

6) starpinstitūciju sanāksmes norises gaitu;

7) identificētos problēmjautājumus un starpinstitūciju sanāksmes laikā pieņemtos lēmumus;

8) nākamās starpinstitūciju sanāksmes vietu, datumu, laiku.

 (2) Starpinstitūciju sanāksmē lēmumus pēc iespējas pieņem, savstarpēji vienojoties. Ja vienošanos nav iespējams panākt, lēmumus pieņem ar vienkāršu balsu vairākumu. Vienāda balsu skaita gadījumā izšķirošā balss pieder starpinstitūciju sanāksmes vadītājam.

**III nodaļa**

**Starpinstitūciju sanāksmes uzdevumi un jautājumu izskatīšanas kārtība**

**10.pants. Starpinstitūciju sanāksmes uzdevumi**

(1) Starpinstitūciju sanāksmes dalībnieki:

1) veic valsts un pašvaldību institūciju un nevalstisko organizāciju savstarpējās sadarbības izvērtējumu attiecīgās pašvaldības teritorijā vardarbības, tai skaitā vardarbības starp tuvām personām, un vardarbības risku novēršanai;

2) izstrādā visaptverošu mehānismu iesaistīto institūciju koordinētas starpinstitucionālas sadarbības veicināšanai un uzlabošanai;

3) izskata individuālus gadījumus un izstrādā koordinētas rīcības plānu personas, kura cietusi no vardarbības vai pakļauta vardarbības riskam, aizsardzībai un atbalstam.

(2) Starpinstitūciju sanāksmes dalībnieki, savstarpēji vienojoties, var noteikt arī citus uzdevumus. Uzdevumi, kas noteikti papildus, nedrīkst būt pretrunā šā panta pirmajā daļā noteiktajiem uzdevumiem.

**11.pants. Koordinētas starpinstitucionālās sadarbības mehānisms**

(1) Starpinstitūciju sanāksme izstrādā koordinētas starpinstitucionālās sadarbības mehānismu iesaistīto institūciju un personu savstarpējās sadarbības nodrošināšanai pašvaldības ietvaros.

 (2) Koordinētas starpinstitucionālās sadarbības mehānisma izstrādes ietvaros starpinstitūciju sanāksme:

 1) atspoguļo informāciju par pašvaldībā pastāvošo sistēmu aizsardzībai pret vardarbību, tai skaitā vardarbības starp tuvām personām, un vardarbības risku novēršanai;

 2) identificē veicamos pasākumus, tai skaitā nepieciešamos papildus resursus, sistēmas uzlabošanai un pilnveidei;

 3) analizē pašvaldībā pieejamo pakalpojumu klāstu no vardarbības, tai skaitā vardarbības starp tuvām personām, cietušo personu atbalstam;

 4) norāda pašvaldībā pieejamo pakalpojumu klāstu personu vardarbīgas uzvedības mazināšanai.

 (3) Izstrādājot koordinētas starpinstitucionālās sadarbības mehānismu, dalībai starpinstitūciju sanāksmē, papildus šā likuma 8.pantā minētajām institūcijām, pieaicina arī prokuratūras un tiesas pārstāvjus.

**12.pants. Individuālā rīcības plāna izstrāde personas, kura cietusi no vardarbības vai pakļauta vardarbības riskam, aizsardzībai un atbalstam**

(1) Starpinstitūciju sanāksmē iesaistīto institūciju pārstāvjiem un personām ir pienākums ierosināt jautājuma par individuālā rīcības plāna izstrādi izskatīšanu starpinstitūciju sanāksmē, ja:

1) konstatēts, ka persona ir cietusi no vardarbības, vai ir pamats pieņēmumam, ka persona ir pakļauta vardarbības riskam, un

2) persona, kas cietusi no vardarbības vai ir pakļauta vardarbības riskam, tam piekrīt.

(2) Persona, kas cietusi no vardarbības vai pakļauta vardarbības riskam, rakstveidā apliecina savu piekrišanu personas datu (vārds, uzvārds, personas kods, kontaktinformācija (dzīvesvietas adrese, telefons)) nodošanai starpinstitūciju sanāksmei.

(3) Starpinstitūciju sanāksme, saņemot informāciju no kādas no iesaistītajām institūcijām par nepieciešamību izskatīt jautājumu par individuālā rīcības plāna izstrādi personas, kas cietusi no vardarbības vai pakļauta vardarbības riskam, aizsardzībai un atbalstam, uzdod katrai no iesaistītajām institūcijām atbilstoši kompetencei apkopot to rīcībā esošo informāciju par konkrēto personu.

(4) Starpinstitūciju sanāksmi organizē ne vēlāk kā 10 darba dienu laikā pēc sākotnējās informācijas par nepieciešamību izstrādā rīcības plānu personas, kura cietusi no vardarbības vai pakļauta vardarbības riskam, aizsardzībai un atbalstam, saņemšanas. Ja starpinstitūciju sanāksmes tiek organizētas regulāri, jautājums izskatāms ne vēlāk kā aiznākamajā starpinstitūciju sanāksmē pēc sākotnējās informācijas saņemšanas.

(5) Krīzes situācijās un sarežģītos gadījumos starpinstitūciju sanāksmi sasauc ne vēlāk kā trīs darba dienu laikā pēc jebkuras no iesaistīto institūciju pieprasījuma.

(6) Individuālu gadījumu izskatīšana starpinstitūciju sanāksmē šajā pantā noteiktajā kārtībā neatbrīvo starpinstitūciju sanāksmē pārstāvētās institūcijas un personas no nekavējošu darbību veikšanas to kompetences ietvaros ar vardarbību vai vardarbības risku saistītos gadījumos.

(7) Izskatot jautājumu starpinstitūciju sanāksmē, iesaistītās institūcijas dalās ar to rīcībā esošo informāciju un izstrādā individuālās rīcības plānu personas, kura cietusi no vardarbības vai pakļauta vardarbības riskam, aizsardzībai un atbalstam.

(8) Individuālajā rīcības plānā norāda katras iesaistītās institūcijas veicamos pasākumus to kompetences ietvaros:

 1) vardarbības seku mazināšanai;

 2) vardarbības risku mazināšanai un novēršanai;

 3) veicamo pasākumu provizoriskos izpildes termiņus.

 (9) Starpinstitūciju sanāksmē pārstāvētās institūcijas vienojas par vienu atbildīgo institūciju turpmākai sadarbībai ar no vardarbības cietušo vai vardarbības riskam pakļauto personu. Izvēlētā atbildīgā institūcija informē no vardarbības cietušo vai vardarbības riskam pakļauto personu par starpinstitūciju sanāksmes izstrādāto individuālo rīcības plānu personas aizsardzībai un atbalstam.

(10) Starpinstitūciju sanāksme nodrošina periodisku izstrādātā individuālā rīcības plāna izpildes kontroli, izvērtē tajā ietverto pasākumu aktualitāti un lemj par izstrādā individuālā rīcības plāna un tajā ietverto pasākumu piemērošanas turpināšanu vai izbeigšanu.

**IV nodaļa**

**Starpinstitūciju sanāksmes darbības pārkasts un metodiskā vadība**

**13.pants. Starpinstitūciju sanāksmes darbības pārskats**

(1) Starpinstitūciju sanāksme reizi gadā sagatavo pārskatu par savu darbu. Pārskatā iekļauj informāciju par:

 1) koordinētās starpinstitucionālās sadarbības mehānismu praktisko piemērošanu;

 2) izstrādāto individuālo rīcības plānu personas, kura cietusi no vardarbības vai pakļauta vardarbības riskam, aizsardzībai un atbalstam, skaitu un izpildes rezultātiem;

3) nepieciešamajiem un plānotajiem koordinētās starpinstitucionālās sadarbības mehānisma uzlabojumiem;

4) ieteikumiem un ierosinājumiem saistībā ar metodisko vadību;

5) citiem jautājumiem, ko starpinstitūciju sanāksme uzskata par būtiskiem.

 (2) Starpinstitūciju sanāksme darbības pārskatu sagatavo un līdz kārtējā gada 31.janvārim iesniedz Labklājības ministrijai.

 (3) Labklājības ministrija līdz kārtēja gada 31.martam sagatavo pārskata ziņojumu par starpinstitucionālo sadarbību pašvaldībās un tās rezultātiem. Pārskata ziņojumā ietver apkopotu informāciju par pozitīvajām tendencēm starpinstitūciju sadarbībā un nepieciešamajiem pasākumiem sadarbības uzlabošanā un pilnveidē pašvaldībās.

**14.pants.** **Metodiskā vadība un metodiskās vadības saturs**

 (1) Metodisko vadību īsteno Metodiskās vadības Sadarbības padome, kuras sastāvā ir Labklājības ministrijas, Tieslietu ministrijas un Iekšlietu ministrijas pārstāvji. Metodiskās vadības Sadarbības padomes sekretariāts ir Labklājības ministrija, kas organizē un vada Metodiskās vadības Sadarbības padomes sanāksmes un darbu. Metodiskās vadības Sadarbības padomes sanāksmi var ierosināt jebkuras iesaistītās ministrijas pārstāvis.

 (2) Metodiskās vadības Sadarbības padome koordinē valsts, pašvaldību institūciju un nevalstisko organizāciju sadarbību pašvaldībās ar mērķi veicināt pašvaldībās vienotas prakses veidošanos vardarbības, tai skaitā vardarbības starp tuvām personām, un vardarbības risku novēršanai.

(3) Metodiskās vadības ietvaros Metodiskās vadības Sadarbības padome:

1) analizē izstrādātos koordinētas starpinstitucionālās sadarbības mehānismus pašvaldībās, un starpinstitūciju sanāksmju sagatavotos darbības pārskatus;

2) izstrādā metodiskos ieteikumus vienota koordinētā starpinstitucionālās sadarbības mehānisma ieviešanai un īstenošanai;

3) īsteno speciālistu apmācības;

4) veicina informācijas pieejamību par vardarbības un vardarbības risku atpazīšanu un novēršanu.

 (4) Īstenojot metodisko vadību, Metodiskās vadības Sadarbības padome sadarbojas ar starpinstitūciju sanāksmēs pārstāvētajām institūcijām, personām un nevalstiskajām organizācijām.

**Pārejas noteikumi**

1. Likums stājas spēkā 2019.gada 1.janvārī.
2. Starpinstitucionālās sadarbības mehānismu vardarbības, tai skaitā vardarbības starp tuvām personām, un vardarbības risku novēršanai izveido, ja pašvaldībā nepastāv starpinstitucionālās sadarbības mehānisms, vai pilnveido atbilstoši šā likuma prasībām, līdz 2019.gada 1.jūlijam.

|  |  |
| --- | --- |
| Tieslietu ministrs | Dzintars Rasnačs |
| Iesniedzējs:Tieslietu ministrijas valsts sekretārs | Raivis Kronbergs |

Tieslietu ministrijas

Civiltiesību departamenta

Starptautisko un procesuālo tiesību nodaļas juriste

E.Feldmane

Elina.Feldmane@tm.gov.lv, 67036945